10 ሚያዝያ 2018 በን፡ ናይ ዩኒቨርሲቲ ትምህርቱ ድሕሪ ምቍራጽ ንኣቡኡ በቲ ዝወሰዶ ስጕምቲ ክነግሮ ዓቐብ ኰኖ። ኣይተቓንዐን'ምበር ርእሰ-ቅትለት ፈቲኑ ነይሩ'ዩ፡ ካብ ቤቱ ድማ ንሓሙሽተ ደቕቅ'ኳ ክወጽእ ኣይክእልን ነበረ። ኣብ መጠርሽታ ግን፡ ኣብዚ ከም ዝገልጾ፡ መገዲ ህይወቱ አቕኒዑ ከም ብሓድሽ ክነብር ከኣለ። ንዩኒቨርሲቲ ክኸይድ ኣብ ትሕቲ መጽዓን ዝኣቶኹ ኰይኑ ይስምዓኒ ነበረ። ትምህርቲ ሕጊ ኣጽኒዐ ጠበቓ ክኸውን'ዩ ሕልመይ። ምስ ኣቶኹዎ ግን ከም ዝተጸበኹዎ ኣይኰነለይን፣ እቲ ትምህርቲ ሓያል ኰይኑ ረኺበዮ፡ ብልበይ ዝምነዮ ትምህርቲ ከም ዘይኰነ ኸኣ በጻሕኩዎ። ቈልዓ ከሎኹ ከም ሓውሲ ብሕቱው'የ ነይረ - ስቕተኛን ኮርፋፍን። ንዩኒቨርሲቲ ምስ ነቐልኩ ግን ኵነታተይ ንቝልቁል ኣፉ ተደፍአ። ኣብ ናይ ደርቢ-ሰራሕተኛ ድሕረ-ባይታ ስለ ዝዓበኹ ግዲ ዀይኑ ኣብቲ ማሕበረ-ኮም ተምሃሮ ተሳንየ ክኣቱ ኣይከኣልኩን፣ ካብ ስድራይ'ውን እኹል ሓገዝ ኣይረኸብኩን። ብኣውቶቡስ ናብቲ ዩኒቨርሲቲ ዝበጻሕኩሉ ፈለማይ መዓልቲ ይዝከረኒ፣ እቶም ካልኦት ግን ብስድራኦም ተሰንዮም ኣቍሕቶም ካብ መኪናታቶም ከውርዱ ይዝከረኒ። ሞድዩል ትምህርተይ ከመይ ገይረ ከም ዝመርጽን ሰሌዳ-ጊዜይ ብኸመይ ከም ዝሰርዕን ጽልምት በለኒ - እቲ ሃዋህው ካብቲ ዝነበርኩዎ ኮልጅ ኣዝዩ ዝተፈልየ ኰይኑ ረኸብኩዎ፡ ናብራይ ንከወሃህድ ተጸገምኩ። ንዓይ ዝድግፍ ቅርጺ ኣብ ከባቢየይ ኣይረኸብኩን፡ እቶም ካልኦት ተምሃሮ ግን ዓቢ ክቢ-አዕሩኽን ጽኑዕ እኹል ሓገዝ ስድራቤትን ግዲ ነይሩዎም ኣይተሸገሩን። ኣቦይ፡ ብጐበዙ፡ ናይ ካልኣይ ደረጃ ትምህርቱ ምስ ወድአ ኣብ ውትህድርና ተኸትበ፣ ስለዚ ኵነታት ዩኒቨርሲቲ እንዶ ኣይነበሮን። ኣብ ዓሰርተ-ሽድሽተ ዓመተይ ኣቦይን ኣደይን ተፋትሑ፡ ኣነ ኸኣ ምስ ኣቦይ ክነብር ተወሰነ። ምስ ኣቦይ ስኒት ኣይነበረንን። ናይ መስተ ሽግር ነይሩዎ፣ ኣብ ገዛና ጎነጻዊ ባህርይ ነይሩዎ። ናብ ዩኒቨርሲቲ ዳርጋ ሃጽ ኢለ'የ ኣትየ። እንተዀነ ኣብኡ'ውን ቅሳነት ክረክብ ኣይከኣልኩን። ተገሊለ'የ ዝነብር ዝነበርኩ። ንመጀመርያ ጊዜ ካብ ቤተይ ወጺአ ክነብር፡ ኣመጋግባይ ኰነ ኣደቓቕሳይ ቕጥዒ ሰኣኑ፣ ኵሉ እዋን ኣብ ዙርያይ ከኣ መስተን ድሮጋን ብሽሾ። ኣብ ሽድሽተ ወርሐይ ኵነታተይ ከንቈልቍል ጀመረ። ንመጀመርያ ጊዜ ምስ ሓንቲ ብጸይቲ ተመሓዘኹ፣ ዘይተዳለኹሉ ግዲ ነይሩ ኣይሰለጠንን። ምስኣ ኣብ ቀጻሊ ንትርኽ እኣቱ ነይረ፣ ኢልና-ኢልና ድማ ተፈላለና። ምስቲ ሓድሽ ዓርካ ኸኣ ገጠምኩ!
